
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	14 iunie 2010

	Nr.
	27/451


RAPORT  DE ÎNLOCUIRE
asupra proiectului de Lege pentru modificarea şi completarea Legii nr.17/2000 privind asistenţa socială a persoanelor vârstnice

În temeiul art.70 din Regulamentul Camerei Deputaţilor, republicat, proiectul de Lege pentru modificarea şi completarea Legii nr.17/2000 privind asistenţa socială a persoanelor vârstnice a fost retrimis Comisiei pentru muncă şi protecţie socială în vederea întocmirii unui nou raport, cu adresa nr. PLx 453 din 27 mai 2010.
Proiectul de lege are ca obiect de reglementare modificarea şi completarea Legii nr.17/2000 privind asistenţa socială a persoanelor vârstnice, republicată, cu modificările şi completările ulterioare, în scopul asigurării angajării, de către consiliile locale, de personal de îngrijire la domiciliu a persoanelor vârstnice, precum şi stabilirea nivelului de salarizare pentru acest personal şi a surselor de finanţare a acestor salarii.

În urma rediscutării în şedinţa din 8 iunie 2010, Comisia a hotărât, cu 6 voturi pentru şi 5 voturi împotrivă, respingerea proiectului de lege întrucât măsurile propuse conduc la un efort financiar ce nu este sustenabil, având în vedere evoluţia prognozată a indicatorilor macroeconomici, contextul economic actual şi principalele caracteristici ale politicii bugetare în perioada următoare, precum şi reducerea cheltuielilor bugetare în sensul diminuării cheltuielilor curente de administrare care vor fi subordonate obiectivelor de susţinere a creşterii economice şi de reducere a inflaţiei.
Menţionăm că prezentul raport înlocuieşte raportul comisiei depus cu nr.27/508 în data de 10 mai 2010.

La întocmirea prezentului raport Comisia a avut în vedere avizele Consiliului Legislativ (nr.372/21.04.2009), Comisiei pentru buget, finanţe şi bănci (nr.22/509/23.12.2009), Comisiei juridice, de disciplină şi imunităţi (nr.31/867/14.10.2009), Comisiei pentru sănătate şi familie (nr.28/218/14.10.2009), Comisiei pentru administraţie publică, amenajarea teritoriului şi echilibru ecologic (nr.26/682/15.10.2009), precum şi punctul de vedere negativ al Guvernului (nr.1464/16.06.2009) şi opinia Ministerului Finanţelor Publice, transmisă prin adresa Departamentului pentru Relaţia cu Parlamentul din cadrul Guvernului nr.5347/DRP din 03.06.2010 .
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.55 din Regulamentul Camerei Deputaţilor, la dezbateri au participat, ca invitaţi:
· d-l Dumitru Cornoiu - Secretar de Stat, Ministerul Muncii, Familiei şi Protecţiei Sociale
· d-na Lacrămioara  Corcheş – director, Ministerul Muncii, Familiei şi Protecţiei Sociale

· d-na Gabriela Mateescu - director, Ministerul Muncii, Familiei şi Protecţiei Sociale.
La lucrările comisiei au fost prezenţi 19 deputaţi, din totalul de 19 membri ai comisiei.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ








Întocmit,




Expert parlamentar Adriana Emilia BREAZU

